remissie voer chrispiaen de vos
kaerle etc doen te weten allen iegenwoirdigen ende
toecommen dat wy ontfangen hebben die oetmoedige supplicacie van chrispiaen
de vos arm scamel aerbeyter woenende tot wechelensande oudt omtrent
xix jaeren inhoudende hoe dat des was in maendaege nae sint jans dach
vuytgaende oist lestleden een jaer gebeurt is dat alzoe des daege te
voren kermisse hadde geweest tot wechelensande voirs. ende dat den
voirs. maendach een genoempt simon van castelt woenende tot
oostmalle hadde met willeme verhaert halfbruedere vanden suppliant ende
meer andere gesellen goede chiere gemaect ende des avonts tsamen
gedroncken in een herberge alsdaer genoempt den hert soe gecregen
de voirs. twee persoonen woorden tegen melcanderen in zulcker vuegen
dat tusschen acht ende neghen uren inden avont die voirs. die voirs. halfbruedere
vanden suppliant ende de voirs. symon gaende al kyvende vuyter voirs.
herbergen zyn gecomen op ter straten om elck thuysvaerte te gaene
ende alzoe hy suppliant hadde gheten ten huyse van zynder moedere ende
comen soude nae de voirs. herberge daer hy als knecht diende zoe
want hy die voirs. twee persoonen aldaer staen kyvende opter straten
daer veel meer andere persoenen zoe van oostmale als van wechelen
by waeren die oick spraken metten eenen oft metten anderen vanden partyen
ende dede hy suppliant zyn beste om die voirs. twee persoonen te sceydene
maer en conste tselve nyet gedoen in zulcker vuegen dat hy suppliant
ziende datter qualyck gaen zoude en nyet hebbende enich geweer
ter werelt track vuyter scheyden van zynen voirs. halfbruedere een
eetmes tselve in zyn hant houdende op aventure oft hem yemandt
hadde willen mesdoen ende nae dien tvoirs. gekyf hadde geduert omtrent een
vierendeel uren zoe wordden de voirs. twee persoonen vechtende ende nae
melcanderen slaende daer hy suppliant ende meer andere tusschen
beyden ghingen bynnen welcken gevechte is aldaer comen geloopen
een genoempt driesken vermolen die welcke ten voirs. tyde was
mede dienare metten suppliant inden voirs. hert nyet wetende hy suppliant
vuyt wat redene die voirs. driesken daer quam maer daer wesende
sloegh met eender pycken die hy in zyn hant hadde op eenen genoempt
mertten de dreysselere van oistmalle welcke merten met zynder
pycken die hy hadde wederom sloech opten voirs. driesken twee slagen
metten eenen hem gerakende op ten knokel van zynder hant daermede
hy inden zelven klnokel verminct is ende metten anderen slagen hem
gevende een wonde int hooft tot welcken tyde hy suppliant noch vast
int bescheet ghinck ende alzoe int bescheet gaende crech oick eenen slach
van den stocke op zynen duym nyet wetende van wyen want tusschen
dach ende nacht was ende daer veel persoonen over een liepen ende
strytbaer waeren ende want hy suppliant van te voeren mits de voirs.
langen gekyve ende gevechte zeere verwermt ende onstelt was
ende hy metten voirs. slage oick zeere verhyet wordde van bloede
zoe stack hy metten voirs. brootmesse van hem eenen steeck inden hoop
ende geraecte daermede inden rugge den voirs. merten de dreysselere
daer tegen hy suppliant noyt woorden gehadt en hadde maer waeren zy
tsamen goede gevrinden welcke merten noch crech in zynen rugge
eenen anderen steeck daer aff men nyet en wiste wyet gedaen hadde
van welcken twee steecken de voirs. merten bynnen eender halver
uren daer nae is gegaen van levende lyve ter doot sonder dat men
weet van wat steecke de selve gestorven is nyet te myn hebben de
voirs. driesken ende hy suppliant de soene daer aff gedaen gehadt ende
hoe wel hem suppliant tvoirs. mesval hertelycken leet is ende hy daer
inne onnoesele gecomen is als voere zoe heeft hy nochtans synder
hem van wechelensande voirs. geabsenteert ende hem gehouden int
goidshuys vanden troene gelyck hy noch doet sonder sonder dat hy soude tot
wechelensande voirs. dorven wederkeeren beduchtende rigeur van
justicien het en waere dat onse gratie ende genade hem hier op
geextendeert en ende verleent wordde alhoe hy suppliant seegt ons
daerom zeer oetmoedelyck biddende waerom zoe eest dat wy desen
aengesien geneycht wesende ter beden ende supplicatien des voirs.
suppliants ende willende hem in dit stuck prefereren gratie ende
misericordie voer rigeur ende strangheyt van rechte den selven chrispiaen
suppliant hebben inde gevalle als boven geremitteert vergeven
ende quytgeschonden remitteren vergeven ende quytschelden vuyt
sunderlinger gracien by desen onsen brieve tfeyt ende manslach boven
vercleert mitsgaders alle peyne boete ende amende corporele ende
criminele inde dewelcke hy ter causen voerscreven met des daer
aen cleeft tegen ons ende justicie mesdaen oft mesbruyckt mach hebbende
oft daerinne hy gevallen mach wesen hem als van desen wederom stellende
ende restituerende tot zynen goeden naeme fame ende gerucht in onsen
landen ende heerlicheyden ende besundere in onsen voirs. lande van
brabant ende tot zynen onverbeurden goeden indien hy eenige heeft in
alder manieren als hy was voerde toecompste vanden voirs. feyte ende
dootslaege imponerende hier op scilencie ende eewich zwygen onsen
procureur generael in brabant ende alle anderen onsen ende onser vassallen
oft der smaelre heeren rechteren justicieren ende officieren wye die zyn
satisfactie ierst ende voer al doende der partyen gescuteresseerde
zy dien daer eenige toe staet ende alnoch nyet gedaen en zy civile alleenlyck
behoudelyck dat de voirs. suppliant gehouden zal zyn tvoirs. feyt tegen ons
civile te beteren naer gelegentheyt vander saken ende faculteyt van zyn
persoene ende goeden met oick te betalen die costen van justicien hieromme
gedaen ende te doene allet ter taxatien ende moderatien van onsen
lieven ende getrouwen den cancellier ende luden van onsen raide
in brabant die wy daertoe hebben gecommitteert ende committeren by desen
ontbieden daeromme ende bevelen onsen voirs. cancellier ende raidsluyden
daer voer hen geroepen dieghene die daerom sullen behoiren geroepen te
ende hier af verantwordt
byden ontfanger
vanden exployten
zyne zy procederen wel ende deughdelyck ter verifficatie ende intervieneren
van desen onsen brieven ende ter taxatien ende moderacien vanden voirs. amende
civile ende costen van justicien naer heure forme ende inhouden ende welck
intervieneren? de voirs. suppliant gehouden zal zyn te versuecken ende hem in persoone
te presenteren in onsen voirs. raede bynnen eenen jaere nae date van desen
opte pene van te verbuerene deffect van desen ende dat gedaen deselve
onse cancellier ende raidsluyden onsen drossaet van brabant ende alle anderen
onse ende onser vasallen oft der voirs. smaelre heeren rechteren justicieren
officieren ende ondersaeten iegewoirdich ende toecomende dien dat aengaen oft
aenvueren sal mogen heurt stedehouderen ende eene iegelycke van hen
besundere zoe hem toebehoiren sal van doen laeten ende gedoogen den voirs. chrispiaen
suppliantvan deser onsen iegenwoirdiger gratien quytsceldinge ende remissie ende van
alle dinhouden van desen indervuegen ende manieren boven vercleert rustelyck vredelyck ende
eeuwelyck genyeten ende gebruycken sonder hem te doene oft te laeten
geschieden nu noch en toecomende tyden eenich hinder stoot oft letsel in lyve
oft in goede ter contrarien in eeniger manieren maar indien zijn lyf
oft enige van zynen onverbuerden goeden daerom zyn oft naemaels
waeren gevangen gearresteert belet oft becommert oft dat zy die setten
ende stellen oft doen stellen ende setten ter stont ende sonder vertreck tot
geheelder ende volcomender delivrancie want ons alsoe gelieft ende
ten eynde dat dit goet vast ende gestentich zy ende blyve tot eeuwigen
dagen soe hebben wy onsen zegel hier aen doen hangen behoudelyck
in anderen saken onsen rechte ende eenen iegelycken des zyns in alle
gegeven in onsen stadt van bruessele inde maent van septembri int
jaer onsheeren duysent vyfhondert ende negenendertich van onsen keyserycke
txxe ende van onsen rycken van castillien ende anderen txxiiiie
aldus stont gescreven op de plycke byden keyser ter rekeninge vanden
raide ende geteekent ja$we$$ noch stont gescreven op deselve plycke
visa replica ?
ghecollacionneert tegens die
originale brieven bij mye
j decoc